b'\n_START_ARTICLE_\nMilan Amru\xc5\xa1\n_START_SECTION_\n\xc5\xbdivotopis\n_START_PARAGRAPH_\nEmil Milan Amru\xc5\xa1 ro\xc4\x91en je u Brodu na Savi, a poha\xc4\x91ao je Klasi\xc4\x8dnu gimnaziju u Zagrebu koju je zavr\xc5\xa1io 1866. godine. Medicinu je zavr\xc5\xa1io na Jozefinskoj akademiji u Be\xc4\x8du. Kao vojni lije\xc4\x8dnik i izvjestitelj za zdravstvo i veterinarstvo Zemaljske vlade u Sarajevu, postavlja temelje modernoj zdravstvenoj slu\xc5\xbebi u Bosni i Hercegovini, a zatim u Institutu za patologiju u Be\xc4\x8du. Ne\xc5\xa1to kasnije zavr\xc5\xa1io je i studij prava te se u Zagreb vratio u svibnju 1888. godine.  Jedna od prvih akcija koju je poduzeo po povratku u Zagreb bila je ustrojstvo Medicinskog fakulteta u Zagrebu, potrebu i mogu\xc4\x87nost kojeg je opisao u Obzoru 1886. godine. _NEWLINE_Zavr\xc5\xa1iv\xc5\xa1i i studij prava, vrativ\xc5\xa1i se u Zagreb, aktivno se bavi politikom kao \xc4\x8dlan Neodvisne narodne stranke, \xc4\x8diji su \xc4\x8dlanovi zvani Obzora\xc5\xa1i, i biva izabran za narodnoga zastupnika u Hrvatskom saboru. Gradona\xc4\x8delnik Zagreba bio je od 1890. do 1892. i od 1904. do 1910. Za to vrijeme Zagreb dobiva asfaltirane ulice, elektri\xc4\x8dnu uli\xc4\x8dnu rasvjetu, Zavod za njegu dojen\xc4\x8dadi i jo\xc5\xa1 puno toga od koristi svojim gra\xc4\x91anima._NEWLINE_Za njegova je mandata uspinja\xc4\x8dom u Bregovitoj ulici 1890. godine povezan Donji i Gornji grad, a 1891. uveden je konjski tramvaj te otvorena jubilarna gospodarsko \xe2\x80\x93 \xc5\xa1umarska izlo\xc5\xbeba kojom je proslavljeno 50 godina Hrvatsko \xe2\x80\x93 slavonskog gospodarskog dru\xc5\xa1tva. Amru\xc5\xa1 je 1892. godine na dnevni red gradskog zastupstva stavio i potrebu gradnje elektri\xc4\x8dne centrale koja bi grad opskrbljivala strujom za to je stru\xc4\x8dnu pomo\xc4\x87 zatra\xc5\xbeio i dobio od Nikole Tesle._NEWLINE_Kao privatni lije\xc4\x8dnik, narodni zastupnik i \xc4\x8dlan ravnateljstva Okr\xc5\xbeune blagajne za osiguranje radnika, Amru\xc5\xa1 je u rujnu 1902. izabran na \xc4\x8delo Odbora za gradnju lje\xc4\x8dili\xc5\xa1ta za su\xc5\xa1i\xc4\x8dave u okolici Zagreba. Najpogodnijim mjestom \xc4\x8dinilo se \xe2\x80\x9eBielo bukevje\xe2\x80\x9c na 800 metara nadmorske visine na Zagreba\xc4\x8dkoj gori._NEWLINE_Godine 1902. pokrenuo je Hrvatsku pu\xc4\x8dku knji\xc5\xbenicu, a godinu kasnije izdao je prva dva sveska pod nazivom \xe2\x80\x9eZdravlje\xe2\x80\x9c i \xe2\x80\x9eGruntovnica\xe2\x80\x9c. Za vrijeme njegova drugog gradona\xc4\x8delni\xc4\x8dkog mandata 1904. godine zapo\xc4\x8dela je gradnja Sanatorija Brestovac, a prvi su bolesnici primljeni na Brestovac 1909. godine._NEWLINE_Amru\xc5\xa1 je zajedno sa gradskim zastupnicima, \xc4\x8dinovnicima i tisu\xc4\x87ama Zagrep\xc4\x8dana na Jela\xc4\x8di\xc4\x87evom trgu do\xc4\x8dekao trenutak kad su 5. studenog 1907. godine zapaljene krune elektri\xc4\x8dne svjetiljke na Jela\xc4\x8di\xc4\x87evom trgu, u Ilici do Frankopanske, u ulici Marije Valerije (dana\xc5\xa1njoj Pra\xc5\xa1koj) te zapadnom stranom Zrinjskoga trga sve do Star\xc4\x8devi\xc4\x87eva doma kod Glavnoga kolodvora. Tako\xc4\x91er je njegovom zaslugom Zagreb dobio javni zahod na Jela\xc4\x8di\xc4\x87evu trgu 1909. godine, a svoj je znatni imetak Amru\xc5\xa1 oporu\xc4\x8dno ostavio gradu Zagrebu u dobrotvorne svrhe. Na svome je imanju u Klin\xc4\x8da Selu utemeljio siroti\xc5\xa1te pod imenom \xe2\x80\x9eAmru\xc5\xa1evo\xe2\x80\x9c, a u njegovoj ku\xc4\x87i na Josipovcu otvoren je dom za napu\xc5\xa1tenu djecu. Prostorije njegova stana u zgradi u Petrinjskoj ulici poslije je grad preuredio i tamo uselio Dispanzer za spolne bolesti. _NEWLINE_Jednim je od darovatelja katedrale Srca Isusova u Sarajevu (jedan od vitraja u sveti\xc5\xa1tu)._NEWLINE_U zagreba\xc4\x8dkome Donjem gradu je po njemu imenovana Amru\xc5\xa1eva ulica.'